**balerina timpului**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

fluierai a duminică

deşi era încă joi

joia neagră

când Iuda îşi număra arginţii

dar tu nu ştiai asta

şi nici nu ţi-ar fi păsat

fluierai a duminică

în fiecare zi

şi făceai piruete largi

într-o lume prea strâmtă

aşa cum te învăţase cândva

bunica în curtea ospiciului

fluierai senină

cu ploaia despicată pe umeri

numărând savant

toate secundele

despărţirii de mine

ar fi târziu acum

să opresc numărătoarea ta infinită

azi

mâine

cândva

dar am să vin

să te văd fluierând a duminică

în fiecare an

joi